Uber-drywers gevra om vir dié lisensies aansoek te doen‘n Skermskoot van die Uber-toepassing. Ismail Vadi, Gautengse LUR vir paaie en vervoer, het Donderdag gesê Uber-bestuurders moet so gou as moontlik vir dié lisensies, wat onderhewig is aan verskeie reëls en regulasies, aansoek doen. Hy het gesê sy departement sal die provinsiale regulatoriese entiteit wat vir die uitreik van openbare vervoerlisensies verantwoordelik is, opdrag gee om aansoeke van Uber-bestuurders vinnig te verwerk. Vadi se voorstel kom ná samesprekings Woensdag tussen die Gautengse metertaxiraad (GPMTC) en Uber waar die twee partye op ŉ tydelike bedryfsraamwerk ooreengekom het. Volgens Vadi was die gesprek baie “konstruktief” en het dit gelei tot meer duidelikheid oor die verskille tussen die twee partye se dienste. Die partye het ingestem om Saterdag ŉ bilaterale gesprek te hou om te bespreek hoe hul verhouding verbeter kan word. “Alle partye het ingestem dat enige vorm van geweld en intimidasie teen enige diensverskaffer of hul kliënte totaal onaanvaarbaar is en dat indien ŉ voorval van hierdie aard plaasvind, wetstoepassingsagentskappe teen die oortreders moet optree,” het Vadi gesê. Vroeër vandeesmaand het metertaxibestuurders ŉ onwettige betoging buite Uber se Johannesburg-kantore gehou en daar was bewerings van intimidasie en teistering teenoor Uber se werknemers. Vadi het gesê sy departement sal voortgaan om die beginsels van vryheid van assosiasie en pendelaars se reg om hul vervoerdiens te kies, toe te pas. Metertaxibestuurders is van mening dat Uber onregverdig voordeel trek in die vervoerbedryf aangesien hulle nie deur wetgewing beperk word nie.